Mantin

Sejarah

Mantin pada satu ketika dahulu dikenali sebagai Setul. Ia dipercayai dibuka oleh orang Melayu yang berasal dari Pantai, Seremban. Penemuan bijih timah di kawasan ini telah menarik minat pihak British untuk membangunkan serta memajukan kawasan Setul. Oleh itu, pihak British menawarkan pampasan berupa tanah dan wang tunai kepada penduduk Setul sekiranya mereka berpindah ke kawasan lain. Kampung Setul kini terletak di Batu 8 Mantin. 
Menurut cerita orang-orang tua  di kawasan Pekan Mantin, asal nama pekan ini ialah ‘Many Tin’. Nama ini diberi oleh orang British berikutan banyaknya bijih timah di kawasan ini. Ketika itu, ramai imigran dari negara China telah berhijrah ke sini untuk menjadi buruh di lombong bijih timah. Oleh sebab orang Cina ini susah untuk menyebut perkataan ‘Many Tin’, maka mereka memudahkan sebutan tersebut menjadi ‘Man Tin’. Akhirnya nama Mantin kekal digunakan sehingga kini. 
Menurut sumber yang lain, nama Mantin sekarang adalah berasal dari lombong bijih timah yang dimiliki oleh seorang Taukeh Cina (ahli perniagaan Cina yang terkenal), Kong Sang (广 生 号, ia merupakan nama syarikat). Orang-orang British memanggil tempat ini sebagai 'Mine Tin' manakala kebanyakan masyarakat Melayu memanggilnya Mantin. Penduduk tempat itu tidak boleh mengatakan 'Mine Tin' dengan betul, maka mereka menyebut sebagai Mantin.
Catatan terawal tentang Mantin adalah berkaitan dengan Kapitan Seng Ming Lee (甲必单盛明利), seorang ketua berbangsa Cina yang telah terbunuh pada tahun 1860, dalam Perang antara dua kumpulan rahsia masyarakat Cina (Hai San (Masyarakat Cina beragama Islam) dan Ghee Hin (Masyarakat Cina beragama Buddha)) berhampiran Sungei Ujong (sekarang dikenali sebagai Seremban). Keturunan Kapitan Seng telah lari ke kawasan Mantin. Kini, Cicit dan keturunan Kapitan Seng masih menetap di Mantin.

Populasi

Mantin mempunyai anggaran 25, 341 orang penduduk. Etnik majoriti ialah masyarakat Cina, diikuti masyarakat Melayu, seterusnya India dan Sikh. Masyarakat Melayu kebanyakkannya menetap di kawasan Kampung Mantin Dalam, dan ada yang menetap di taman perumahan. Masyarakat Cina pula tinggal di Kampung Baru Mantin, Kampung Hakka Mantin dan kawasan perumahan. Masyarakat India pula menetap di ladang Mantin, disebabkan pentadbiran British sebelum Tanah Melayu merdeka yang memaksa masyarakat India menetap di kawasan ladang. Kini, masyarakat India masih ada di ladang, dan kebanyakkan mereka kini menetap di taman-taman perumahan.

Laluan Udara

Lapangan terbang terdekat ialah Lapangan Terbang Antarabangsa Kuala Lumpur yang teretak 38km dari Mantin. Ia merupakan laluan keluar-masuk utama jalan udara ke Malaysia.

Laluan Darat - Bas

Hanya CityLiner Laluan T50 (Seremban-Mantin-Nilai) menghubungkan antara Terminal One Seremban, Negeri Sembilan dan Terminal Bas dan Teksi di Pekan Nilai, Negeri Sembilan. Laluan 818 Seremban-Mantin-Kajang telah diberhentikan pada awal tahun 2018.
Kadar tambang bas Laluan T50 dari Pekan Mantin berharga RM2.50.

Masjid (Islam)

1.Masjid Kariah Pekan Mantin
Masjid ini telah dibina pada tahun 1957. Pengasasnya adalah penduduk kampung dengan diketuai oleh Tuan Haji Abdul Latif bin Haji Mohd Katib. Tapak Masjid ini telah diwakafkan oleh Tuan Haji Mohd Katib bin Aman, JP. Perbelanjaan membina masjid adalah hasil derma orang ramai serta bantuan Kerajaan Negeri. Masjid ini pernah dibaiki dan dinaik taraf pada tahun 1980 dan 1988. Semasa dibina ahli jemaah seramai 100 orang dan kini telah mencapai jumlah seramai 700 orang. Masjid ini mengurus dan mengawal selia empat buah kawasan tanah perkuburan dan empat buah surau.
2.Masjid As-Sodiqin, Kariah Batang Benar
Masjid ini telah dibina pada tahun 1977. Pengasasnya adalah AJK Masjid. Masjid ini telah dibesarkan dan dibaiki pada tahun 1992, 1993, 1995 dan 2008. Tapak Masjid ini telah diwakafkan oleh Kerajaan Negeri. Masjid ini didirikan sebagai ganti Masjid lama yang telah buruk. Semasa dibina, ahli jemaah adalah seramai 100 orang dan kini telah mencapai bilangan seramai 500 orang. Masjid ini mengurus dan mengawal selia sebuah kawasan tanah perkuburan dan tiga buah surau.
3.Masjid Nurul Iman, Kariah Kampung Gebok
Masjid ini telah dibina pada tahun 1977. Pengasasnya adalah penduduk setempat. Tapak masjid yang seluas 0.75 ekar ini telah diwakafkan oleh Hajah Siti binti Haji Ali. Pembinaan Masjid telah diketuai oleh Dato' Dagang Yahya bin Haji Abdullah. Masjid ini pernah dibaiki dan dibesarkan pada tahun 1982. Di atas keperihatinan Kerajaan Negeri, Masjid ini telah dibina semula di tapak yang bertentangan dengan Masjid lama kerana pertambahan ahli jemaah sehingga 1000 orang.
4.Masjid Kariah Mantin Dalam
Masjid ini telah dibina pada tahun 1966. Pengasasnya adalah Encik Shamsuddin bin Bacuk dan Tuan Imam Haji Alwi. Masjid ini telah dibaiki dan dibesarkan pada tahun 1982. Tapak masjid ini diwakafkan oleh Encik Yusof bin Yahya dan Hajah Kariah binti Haji Mohd Taib. Pembinaan masjid adalah ganti masjid lama yang telah buruk. Semasa dibina, ahli jemaah adalah seramai 150 orang dan kini mencapai bilangan seramai 300 orang. Masjid ini mengurus dan mengawal selia lima buah kawasan tanah perkuburan dan dua buah surau.
5.Masjid Kariah Pantai, Batu 8
Masjid ini telah dibina pada tahun 1924. Pengasasnya adalah YM Dato' Kelana Putra Maamor bin Kassim, Undang Luak Sungai Ujong. Masjid ini telah dibaiki dan dibesarkan pada tahun 1986 dan 1994. Tapak Masjid ini telah diwakafkan oleh penduduk tempatan. Di atas cadangan YM Dato' Kelana Putra Maamor pada masa itu, maka Masjid ini telah dibina dengan sumbangan daripada orang ramai dan bantuan YM Dato' Undang Luak Sungai Ujong serta pihak-pihak tertentu. Semasa dibina, jemaah adalah seramai 200 orang dan kini telah bertambah seramai 700 orang. Masjid ini mengurus dan mengaal selia sebelas buah kawasan tanah perkuburan dan dua buah surau.

Sekolah Menengah

Hanya terdapat sebuah Sekolah Menengah Kebangsaan (SMK), iaitu SMK Mantin.

Kolej Tuanku Jaafar

Kolej Tuanku Jaafar mula dibuka pada tahun 1991. Para pelajarnya terdiri dari pelbagai negara seperti Indonesia,Taiwan, Korea, Jepun, Singapura dan pelbagai negara luar. Ia adalah sekolah swasta yang menawarkan pendidikan peringkat menengah rendah dan menengah atas dan pendidikan antarabangsa.

Pusat Latihan Khidmat Negara

Terdapat sebuah Kem PLKN yang dibina di Mantin iaitu Kem Seri Perkasa, Mantin. Ia dibina pada tahun 2004.

Pusat Pembangunan Kemahiran Negeri Sembilan

Pusat Pembangunan Kemahiran Negeri Sembilan (NSSDC) adalah projek bersama yang dianjurkan oleh kerajaan negeri dan kumpulan industri pembuatan di Negeri Sembilan. Tujuan utama adalah untuk menyediakan satu penyelesaian pembelajaran untuk industri dan bertindak sebagai platform untuk memudahkan promosi kemahiran teknikal dan kemahiran pengurusan untuk kecekapan pekerjaan.

Parlimen Mantin, 1974-1986

Mantin pernah dijadikan sebuah Parlimen khusus dalam Daerah Seremban di Negeri Sembilan selama 3 penggal, iaitu pada Pilihanraya Umum Malaysia 1974 . Pilihanraya Umum Malaysia 1978 . Pilihanraya Umum Malaysia 1982. Pada Pilihanraya Umum Malaysia 1986, kawasan Parlimen Mantin mengalami persempadanan semula dan diserap ke dalam Parlimen Seremban.
Pada ketiga-tiga Pilihanraya Umum tersebut, wakil rakyat bagi Parlimen Mantin ialah Dato' Lee Boon Peng dari Persatuan Cina Malaysia, BN-MCA.